Katatonia

Katatonia er et svensk metal-band dannet i Stockholm i 1991 av Jonas Renkse (tidlig i karrieren kalt «Lord Seth») og Anders «Blakkheim» Nyström (også skrevet «Blackheim»).

Katatonia har et karakteristisk melankolsk lydbilde. Bandet har hatt en progresjon fra ekstremmetal via goth, shoegaze og prog til et mer melodisk og atmosfærisk uttrykk. Deres tidlige utgivelser har growl-vokal og fremstår som en blanding av doom metal og death metal. De utviklet et lettere uttrykk med «clean» vokal fra og med tredjealbumet Discouraged Ones (1998). Et nytt skifte kom med det vokal-orienterte albumet Viva Emptiness i 2003. Dead End Kings (2012) markerte ennå en milepæl i bandets utvikling, med et rendyrket melankolsk og progressivt lydbilde.

Opprinnelig skrev Nyström musikken og Renkse tekstene, men fra Viva Emptiness (2003) har også resten av bandet vært involvert i låtskrivingen. Nyström gikk gjennom perioder med kreativ sperre og manglende motivasjon, og på The Great Cold Distance (2006), Night Is the New Day (2009) og etter 2020 er låtene skrevet i sin helhet av Renkse.

 Historie 
Barndomsvennene Jonas Renkse (f. 1975) og Anders Nyström tilbragte mye tid på å jamme på gutterommet; Nyström på elgitar mens Renkse trommet på en pute. De startet med en felles interesse for death metal, men sterkt inspirert av Paradise Lost la de til melankolske melodilinjer, og flettet også inn elementer fra svartmetall. På Katatonias første demo, Jhva Elohim Meth (1992), hadde de allerede funnet bandets grunntone. Året etter kom debutalbumet Dance of December Souls og i  1996 slapp de oppfølgeren Brave Murder Day.

 Fra growl og hard death til melankoli (1998) 
To album fulgte raskt i årene som kom: Discouraged Ones (1998) og Tonight's Decision (1999) – sistnevnte med en coverversjon av Jeff Buckleys «Nightmares by the Sea». Den opprinnelige death-/doomstilen var nå forlatt til fordel for en mer melankolsk lydbilde, som de beholdt og bygget videre på utover i sin karriere. Fra 1998 gikk de også vekk fra growl-vokal. Renkses stemme taklet ikke lengre denne vokalformen, og det var hans nære venn, Opeth-frontmann Mikael Åkerfeldt, som hadde gjort growl på Brave Murder Day (1996) og den påfølgende EP-en Sounds of Decay (1997). 

Tekstmessig skjedde det en utvikling fra debutalbumets stereotypiske metalbudskap med antikristent og «dystert landskap»-tema, forfattet av en da 16-årig Renkse, til et mer personlig innhold i takt med hvordan det musikalske uttrykket også modnet.

Fredrik Norrman hadde kommet med på gitar i 1994, og i 1999 ble også broren Mattias Norrman med, på bass. Samme år bestemte Renkse seg for å konsentrere seg for fullt om vokaljobben, og Daniel Liljekvist ble hentet inn som bandets trommeslager. Katatonia besto nå av Renkse, Nyström, Norrman-brødrene og Liljekvist – en besetning som skulle vare i ti år.

 Første pause (2006–2009) 
I 2006, etter utgivelsen av deres sjuende album, The Great Cold Distance, førte en rekke forhold til at bandet tok en lengre pause frem til 2009. De hadde ikke fått den muligheten de ønsket med tanke på lanseringsturné, Nyström hadde en kreativ sperre, og hele bandet følte seg desillusjonerte og umotiverte.

Katatonia vendte tilbake med 2009-utgivelsen Night Is the New Day, og som på det forrige albumet sto Renkse for det meste av låtskrivingen. Albumet nådde en 39. plass på svenske hitlister, deres beste plassering til da. På denne tiden hadde de startet å jobbe med managementet Northern Music Company, og den travle timeplanen som ble satt opp medførte at begge brødrene Norrman – som hadde familieforpliktelser og godt betalte jobber – forlot bandet i desember 2009. Som deres erstattere kom Niklas Sandin med på bass, opprinnelig som livemusiker men raskt som fast medlem av bandet, og Per Eriksson på gitar.

 Dead End Kings (2012) – en stilmessig milepæl 
I 2012 slapp Katatonia albumet Dead End Kings, som regnes som en stilmessig milepæl og den til da mest atmosfæriske og prog-inspirerte i bandets historie. Nyström var tilbake i skrivemodus og bidro på lik linje med Renkse, slik de hadde jobbet tidligere. På låta «The One You Are Looking For Is Not Here» var den norske vokalisten Silje Wergeland (The Gathering) gjesteartist. Kritikere lovpriste albumet, som nådde en 12. plass på svenske hitlister, og dro sammenligninger til Porcupine Tree, Opeth, Steven Wilson og Tool. Bandet turnerte samme år med band som nettopp Opeth og Swallow The Sun. 

2013-albumet Dethroned & Uncrowned besto av nyinnspillinger av låtene fra Dead End Kings, med et enda mer dempet og stemningsdrevet uttrykk. Materialet ble fremført på en europaturné i 2014 under konseptet «Unplugged & Reworked», der også nedstrippede og nyarrangerte favoritter fra hele bandets karriere ble fremført. Spillestedene var nøye utplukket for å understreke den særegne atmosfæren, og et album og en konsert-DVD, Sanctitude (2014), ble spilt inn på ett av disse; Union Chapel i London. Bruce Soord (The Pineapple Thief) var gjesteartist på gitar og vokal, og som på Dead End Kings bidro Silje Wergeland på «The One You Are Looking For Is Not Here».

I 2014 takket gitarist Eriksson og trommis Liljekvist for seg – sistnevnte på grunn av familieforpliktelser. Daniel «Mojjo» Moilanen ble hentet inn som Liljekvists erstatter, og fra 2015 som fast medlem av bandet. Tomas «Plytet» Åkvik erstattet Eriksson på gitar, men kun på liveopptredener.

Roger Öjersson (Tiamat, livegitarist for Pain of Salvation) kom med på gitar da innspillingen av 2016-albumet The Fall of Hearts formelt var avsluttet, men fikk legge på noen soloer før selve utgivelsen. 

 Andre pause (2017–2020) 
I 2017 spilte bandet inn en nyarrangert liveversjon av 2006-albumet The Great Cold Distance, sammen med orkesteret til den bulgarske statsoperaen. Innspillingen ble gjort i det romerske amfiteateret i Plovdiv. Samme år måtte bandet avbryte en europaturné da Öjersson ble innlagt på sykehus med en ryggskade. Katatonia hadde på det tidspunktet nådd et metningspunkt etter å ha turnert intensivt over lengre tid, og annonserte at de ville ta en kort pause.

I januar 2020 markerte singelen «Laquer» bandets tilbakekomst. Det påfølgende albumet, City Burials, lansert i april samme år, var i følge Nyström opprinnelig skrevet av Renkse til et planlagt soloalbum, men sammen med Nyström formet han materialet til en Katatonia-utgivelse. Renkses egen versjon er at han skrev materialet for Katatonia; Nyström ville ikke at de skulle spille det inn og han vurderte derfor å gi det ut solo siden låtene allerede var skrevet, men så ombestemte Nyström seg. Pandemien hindret promotering av dette albumet i form av turné og konserter, men Katatonia hadde fått ny energi og under lockdownperioden i mai gjorde de en direktestrømmet konsert der låtene som ble spilt var stemt frem av fansen. Senere samme år ble dette materialet utgitt på CD og DVD under tittelen Dead Air.

2022-albumet Sky Void Of Stars var skrevet av Renkse under pandemien, med tyngden skrudd et knepp opp fra de foregående, mer melankolske albumene. Joel Ekelöf (Soen) bidrar med vokal på låta «Impermanence». I forbindelse med utgivelsen gjorde Katatonia en nordamerikaturné i 2022 sammen med The Ocean Collective og Cellar Darling og en europaturné i 2023 med Sólstafir og SOM. Anders Nyström deltok etter eget ønske ikke på disse turneene.

 Nyström forlater Katatonia (2025) 
Originalmedlem Anders Nyström fikk avskjed fra bandet i 2025 etter manglende engasjement over lengre tid. I intervjuer fortalte Sandin, Öjersson og Moilanen at han ikke hadde vært involvert i låtskrivingen siden før 2020. I Nyströms avskjedshilsen til fansen kom det frem at han mente at Katatonia viet for lite oppmerksomhet til materialet fra bandets tidlige katalog, og at Renkse burde gå videre under et nytt bandnavn.

 Katatonia uten Nyström (2025–) 
Det første albumet uten Katatonias medgrunnlegger Nyström, Nightmares as Extensions of the Waking State, ble sluppet i juni 2025. I forkant av denne innspillingen hadde også Öjersson forlatt bandet og to nye gitarister var kommet med; Nico Elgstrand (Entombed A.D.) og Sebastian Svalland (Hypocrisy). Elgstrand var allerede kjent for Katatonia, som erstatter for Nyström på turneene i 2022–2023.

En utvidet utgave av albumet inneholder to bonusspor som også er gitt ut som singel: en coverversjon av Kisslåta «A World Without Heroes» og Karin Parks remiks av låta «Wind Of No Change». På originalversjonen av samme låt bidrar produsent Lawrence Mackrory og Renkses kone Nina på vokal. 

Albumet presenterer også bandets andre låt spilt inn på morsmålet svensk; «Efter Solen» (den første er bonussporet «Vakaren» på albumet The Fall of Hearts fra 2016, også utgitt på samle-albumet Mnemosynean i 2021). «Efter Solen» ble påbegynt allerede 12 år tidligere og er skrevet av Renkse sammen med Joakim Karlsson fra det svenske svartmetallbandet Craft – den første utenfor bandet som krediteres for en låt. Betingelsen Karlsson satte for å inkludere låta på albumet var at den svenske teksten ble beholdt.

Albumet ble lansert med spilling på flere festivaler, inkludert Wacken Open Air, samt en høstturné i Europa sammen med Evergrey og italienske Klogr. Vinteren 2026 står Nord-Amerika for tur, der de i februar spiller support for headliner Opeth før de i mars selv er headlinere med Rivers Of Nihil på support. På USA-strekket er Nico Elgstrand erstattet av Henrik Palm, på grunn av visatrøbbel.

 Medlemmer 

 Nåværende 
 Jonas Renkse – hovedvokal (1991–), trommer (1991–1999)

 Niklas Sandin – bass (2009–)
 Daniel «Mojjo» Moilanen – trommer (2014–)
 Nico Elgstrand – gitar (live 2022–2023, permanent 2025–)
 Sebastian Svalland – gitar (2025–)

 Tidligere 
 Anders Nyström – gitar, keyboard, støttevokal live (1991–2025)
 Guillaume Le Huche – bass (1992–1994)
 Fredrik «North» Norrman – gitar (1994–2009)
 Mikael Oretoft – bass (1996–1997)
 Mattias «Krypt» Norrman – bass (1999–2009)
 Daniel Liljekvist – trommer (1999–2014)
 Per Eriksson – gitar, støttevokal live (2009–2014)
 Roger Öjersson – gitar (2016–2025)
Session
 Dan Swanö – keyboard (1992–1993), trommer på Tonight's Decision (1999)
 Mikael Åkerfeldt – vokal (1996–1997)
 Kenneth Englund – trommer (1996)
 Frank Default – keyboard (2006–)
 Henrik Palm – gitar (2026, live)

 Diskografi 

 Album 
 1993: Dance of December Souls (No Fashion Records)
 1996: Brave Murder Day (Avantgarde Music)
 1998: Discouraged Ones (Avantgarde Music)
 1999: Tonight's Decision (Peaceville Records)
 2001: Last Fair Deal Gone Down (Peaceville Records)
 2003: Viva Emptiness (Peaceville Records)
 2006: The Great Cold Distance (Peaceville Records)
 2007: Live Consternation – spilt inn live på Summer Breeze Festival (Peaceville Records)

 2007: Dance of December Souls – remastret gjenutgivelse inkl. låter fra demoen Jhva Elohim Meth (Peaceville Records)

 2009: Night Is The New Day (Peaceville Records)
 2012: Dead End Kings (Peaceville Records)
 2012: Last Fair Day Gone Night (An Evening With Katatonia) – LP, spilt inn live i 2011 på Koko i London (Peaceville Records)
 2013: Dethroned & Uncrowned – remikser (Kscope)
 2014: Last Fair Day Gone Night (An Evening With Katatonia) – CD+DVD, spilt inn live i 2011 på Koko i London (Peaceville Records)
 2014: Sanctitude – spilt inn live på Union Chapel i London (Kscope)
 2016: The Fall of Hearts (Peaceville Records)
 2017: The Great Cold Distance (Live In Bulgaria With The Orchestra Of State Opera – Plovdiv) (Peaceville Records)
 2020: City Burials (Peaceville Records)
 2020: Dead Air – spilt inn live i Studio Gröndahl, Stockholm (Peaceville Records)
 2023: Sky Void of Stars (Napalm Records)
 2025: Nightmares as Extensions of the Waking State (Napalm Records)

 Demo 
 1992: Jhva Elohim Meth

 EP/singler 
 1995: For Funerals to Come – EP (Avantgarde Music)
 1997: «Sounds Of Decay» – single (Avantgarde Music)
 1998: «Saw You Drown» – single (Avantgarde Music)
 2001: «Tonight's Music» – single (Peaceville Records)
 2001: Teargas – EP (Peaceville Records)
 2006: «My Twin» – single (Peaceville Records)
 2006: «Deliberation» – single (Peaceville Records)
 2007: «July» – single (Peaceville Records)
 2010: «The Longest Year» – single (Peaceville Records)
 2010: «Day And Then The Shade» – single (Peaceville Records)
 2012: «Buildings» – single (Peaceville Records)
 2012: «Leathan» – single (Peaceville Records)
 2017: «Proscenium» – single (Peaceville Records)
 2020: «Behind The Blood» – single (Peaceville Records)
 2020: «Laquer» – single (Peaceville Records)
 2020: «The Winter Of Our Passing» – single (Peaceville Records)
 2022: «Atrium» – single (Napalm Records)
 2022: «Austerity» – single (Napalm Records)
 2022: Sky Void Of Stars – EP (Napalm Records, Peaceville Records)
 2023: «Birds» – single (Napalm Records)
 2025: Lilac – EP (Napalm Records, Peaceville Records)
 2025: «A World Wihout Heroes»/«Wind Of No Change (Karin Park remix)» – single (Napalm Records)
 Split 
 1996: «Scarlet Heavens»/«To Enter Pagan MCMXCVI» – split med Primordial (Misanthropy Records)

 Samlealbum 

 2004: Brave Yester Days – 2 x CD (tidlige innspillinger fra demoen til og med andrealbumet)
 2005: The Black Sessions «The Ultimate Katatonia Collection» – 2 x CD, 16-spors live DVD (1998–2004 inkl. B-sider + uutgitt spor fra Viva Emptiness)
 2014: Kocytean – 12", 2000 eks., utgitt til Record Store Day 2014 (sjeldne B-sider)
 2021: Mnemosynean – 3 x LP (sjeldenheter og B-sider)
 2022: Melancholium – 6 x kassett, 1000 håndnummererte eks. (tidlige innspillinger, ekstramateriell i form av pins, plakat osv.)

 Referanser 

 Eksterne lenker   




Kategori:Svenske doom metal-band
Kategori:Svenske death metal-band
Kategori:Svenske progressiv metal-band
Kategori:Band etablert i 1991